section_heading: Opis
paragraph_text: U Istri su se gradili u razdoblju između rimskih osvajanja i osnivanja kolonija, kada je rimska vojska nadzirala istarsko priobalje. U kasnoantičko doba, s porastom opće nesigurnosti zbog unutrašnje i vanjske krize Rimskoga Carstva, model castruma s graničnih i vojnoobrambenih područja prenosi se i na druge lokacije. Castrumi su tada imali vojni i civilni značaj, istodobno su bili utočišta lokalnog stanovništva i izbjeglica iz drugih krajeva. Kategoriji castruma pripadaju i vojne utvrde duž istočne obale Jadrana nastale u VI. stoljeću u vrijeme Justinijanove vladavine, kada su se radi sigurnosti plovidbe gradile na svim važnim i istaknutim točkama obale i otoka, i to tako da su jedna drugoj bile u vidokrugu.